मैंने बॉन्ड की किसी शर्त को नहीं तोड़ा : केजरीवाल  
केजरीवाल ने कहा कि बॉण्ड में कहा गया था कि वो स्टडी लीव के दौरान इस्तीफा नहीं दे सकते और उन्होंने ऐसा नहीं किया।
टीम अन्ना के सदस्य अरविंद केजरीवाल ने अपने ऊपर लगे आयकर विभाग के आरोपों को गलत बताया है। आयकर विभाग को दिए अपने जवाब में केजरीवाल ने कहा है कि उन्होंने बॉण्ड की किसी भी शर्त को नहीं तोड़ा है। केजरीवाल ने कहा कि बॉण्ड में कहा गया था कि वो स्टडी लीव के दौरान इस्तीफा नहीं दे सकते और उन्होंने ऐसा नहीं किया। केजरीवाल का कहना है कि इसके अलावा उन पर जुर्माना तब लगता जब वो स्टडी लीव खत्म होने के बाद ड्यूटी ज्वाइन नहीं करते या ड्यूटी पर लौटने के तीन साल के भीतर वो कोर्स पूरा किए बिना इस्तीफा दे देते।   केजरीवाल के मुताबिक वो एक नवंबर 2000 से 31 अक्टूबर 2002 तक स्टडी लीव पर थे और एक नवंबर 2002 को उन्होंने ड्यूटी ज्वाइन कर लिया था। साथ ही एक अक्टूबर 2005 को तीन साल की समय सीमा भी पूरी हो गई। टीम अन्ना के सदस्य ने कहा कि उन्होंने अपना इस्तीफ़ा फरवरी 2006 में दिया इसलिए उन्होंने बॉण्ड की कोई भी शर्त नहीं तोड़ी। केजरीवाल ने आयकर विभाग के नोटिस की टाइमिंग पर भी सवाल उठाए।